# POGODBA O PRISTOPU

# OBČINE TRŽIČ

# K SKUPNEMU RAVNANJU Z ODPADKI V REGIJSKEM CENTRU ZA RAVNANJE Z ODPADKI LJUBLJANA – RCERO LJUBLJANA

ki jo skleneta:

**PRVI POGODBENIK:** **MESTNA OBČINA LJUBLJANA**, Mestni trg 1, Ljubljana, matična št. 5874025000, ki jo zastopa župan Zoran Janković (v nadaljevanju: **investitor**)

in

**DRUGI POGODBENIK:** **OBČINA TRŽIČ**,Trg svobode 18, 4290 Tržič, matična št. 5883547000, ki jo zastopa župan mag. Borut Sajovic (v nadaljevanju: **občina pristopnica**)

**I.**

Podpisnici uvodoma ugotavljata, da:

**prvič:** je investitor v sodelovanju s preostalimi sovlagatelji in občinama pristopnicama 1 in 2 iz Pogodbe o pristopu občin širše ljubljanske regije k sofinanciranju nadgradnje regijskega centra za ravnanje z odpadki Ljubljana - RCERO LJUBLJANA z dne 15. 12. 2009 pristopil k izvajanju projekta Nadgradnja regijskega centra za ravnanje z odpadki Ljubljana – RCERO LJUBLJANA (v nadaljevanju: RCERO LJUBLJANA), na lokaciji Barje v Ljubljani, ki zajema izgradnjo čistilne naprave za čiščenje izcednih voda, izgradnjo objektov za ravnanje z odpadki (kar vključuje napravo za obdelavo mešanih komunalnih odpadkov, odpadkov iz proizvodnih in storitvenih dejavnosti ter kosovnih odpadkov; napravo za pridobivanje trdnega alternativnega goriva; in napravo za obdelavo ločeno zbranih biorazgradljivih odpadkov) in izgradnjo 3. faze IV. in V. odlagalnega polja za odlaganje preostankov obdelanih nenevarnih odpadkov.

**drugič:** so v zemljiški knjigi v k.o. Trnovsko predmestje kot lastniki parcel, na katerih je zgrajen RCERO LJUBLJANA, vpisani:

* parc. št., 518/2, 519/2, 530/1, 559/2 SNAGA Javno podjetje d.o.o.;
* parc. št. 534/2, 540/6, 548/2, 553/2, 554/2, 560/2, 565/2, 566/2, 571/2, 572/1, 572/3, 1082/50, 1082/51, 1082/52, 1082/61, 1082/72, 1082/10, 1082/20, 1082/12, 1082/75, 1082/74, 1082/22, 1082/39, 1084/15, 1084/16 Mestna občina Ljubljana;
* parc. št. 1083/3, 1709/2 Republika Slovenija, Mestna občina Ljubljana in SNAGA Javno podjetje d.o.o. pa imata na obeh parcelah vpisane stvarne služnosti.

**tretjič:** da so investitor, sovlagatelji in občine pristopnice dne 15. 12. 2009 podpisali Pogodbo o pristopu občin širše ljubljanske regije k sofinanciranju nadgradnje regijskega centra za ravnanje z odpadki Ljubljana - RCERO LJUBLJANA, s katero so se dogovorili o medsebojnih pravicah in obveznostih v zvezi z uporabo storitev RCERO LJUBLJANA.

**četrtič**: da projekt RCERO LJUBLJANA sledi razvojnim usmeritvam države s področja okoljske infrastrukture na področju ravnanja z odpadki iz Operativnega programa odstranjevanja odpadkov s ciljem zmanjšanja količin odloženih biorazgradljivih odpadkov za obdobje 2009-2013, ki ga je sprejela Vlada RS marca 2008 in je uvrščen v Operativni program razvoja okoljske in prometne infrastrukture za obdobje 2007 do 2013.

**petič**: da so investitor in sovlagatelji v sodelovanju z bodočim upravljavcem RCERO LJUBLJANA - SNAGA Javno podjetje d.o.o., izdelali vlogo za pridobitev nepovratnih sredstev kohezijskega sklada Evropske komisije za sofinanciranje RCERO LJUBLJANA, s katerim se rešuje problematika ravnanja z odpadki v Osrednjeslovenski regiji v skladu z Operativnim programom razvoja okoljske in prometne infrastrukture – za obdobje 2007 – 2013.

**šestič**: da je dne 8. 4. 2009 Evropska komisija izdala odločbo o velikem projektu »Nadgradnja regijskega centra za ravnanje z odpadki v Ljubljani«, s katero je odobrila finančni prispevek iz Kohezijskega sklada za ta projekt v deležu 65,8835% upravičenih stroškov, kar znaša 77.571.941 EUR.

**sedmič:** da sklepata podpisnici to pogodbo z namenom skupnega ravnanja z odpadki v okviru RCERO LJUBLJANA in koriščenja njegovih storitev.

**osmič:** da sta po pristopu investitorja in sovlagateljev ter občin pristopnic iz Pogodbe o pristopu občin širše ljubljanske regije k sofinanciranju nadgradnje regijskega centra za ravnanje z odpadki Ljubljana - RCERO LJUBLJANA k izvajanju projekta RCERO LJUBLJANA, Evropski parlament in Svet sprejela Direktivo 2008/98/ES, ki postavlja zahtevnejše cilje na področju ponovne uporabe (snovnega recikliranja) komunalnih odpadkov.

**devetič**: da med podpisnicama te pogodbe obstaja skupni interes medobčinskega sodelovanja na področju dolgoročnega urejanja nenevarnih komunalnih in biorazgradljivih odpadkov.

**desetič:** da na podlagi sklepa Sveta ustanoviteljev javnih podjetij, povezanih v JAVNI HOLDING Ljubljana, d.o.o. št.49 – SU/2016 z dne 15. 12. 2016 investitor sklepa to pogodbo v imenu vseh ostalih sovlagateljev iz Pogodbe o pristopu občin širše ljubljanske regije k sofinanciranju nadgradnje regijskega centra za ravnanje z odpadki Ljubljana - RCERO LJUBLJANA z dne 15. 12. 2009.

**enajstič:** da je bila s sklepom Okrožnega sodišča v Ljubljani, opr. št. Srg 2049/15930 z dne 18. 4. 2019, vpisana pripojitev po pogodbi o pripojitvi z dne 19. 3. 2019, na podlagi katere se je družbi JAVNO PODJETJE VODOVOD-KANALIZACIJA d.o.o.,Vodovodna cesta 90, 1000 Ljubljana, matična št. 5046688000, kot prevzemni družbi pripojila prevzeta družba SNAGA Javno podjetje d.o.o., Povšetova ulica 6, 1000 Ljubljana, matična št. 5015545000, ki je zaradi izvedbe pripojitve prenehala obstajati ter da je bila s sklepom Okrožnega sodišča v Ljubljani, opr. št. Srg 2049/15930 z dne 18. 4. 2019, vpisana sprememba naziva prevzemne družbe JAVNO PODJETJE VODOVOD-KANALIZACIJA d.o.o., ki se po novem glasi JAVNO PODJETJE VODOVOD KANALIZACIJA SNAGA d.o.o., ki je univerzalni pravni naslednik prevzete družbe SNAGA Javno podjetje d.o.o.

**II.**

Za realizacijo namena iz sedmič prejšnje točke in še posebej z namenom doseganja ciljev na področju ponovne uporabe komunalnih odpadkov, skladno z Direktivo Evropskega parlamenta in Sveta iz osmič prejšnje točke, podpisnici s podpisom te pogodbe dogovorita pogoje in način vključitve Občine Tržič v koriščenje storitev v okviru RCERO LJUBLJANA ter v tem okviru tudi medsebojne pravice in obveznosti v zvezi z:

- obveščanjem v povezavi z oblikovanjem cen za uporabo storitev RCERO LJUBLJANA,

- obveščanjem o standardih oddajanja odpadkov v predelavo.

Podpisnici se dogovorita, da se projekt RCERO LJUBLJANA izvaja kot projekt zagotavljanja ravnanja z odpadki v skladu z  zahtevami veljavne zakonodaje in evropskimi predpisi na področju obdelave in odstranjevanja odpadkov.

Podpisnici se dogovorita, da investitor in občina pristopnica po tej pogodbi pisno obvestita Ministrstvo za okolje in prostor RS o vključitvi občine pristopnice v skupno ravnanje z odpadki v okviru RCERO LJUBLJANA ter o sklenitvi predmetne pogodbe in s tem predlagata spremembo državnega operativnega programa s področja ravnanja z odpadki.

 **III.**

Podpisnici se dogovorita, da bo občina pristopnica po tej pogodbi upravičena uporabljati storitve RCERO LJUBLJANA z dnem podpisa te pogodbe, vključno s polji za odlaganje ostankov predelave ter morebitnimi objekti in napravami za termično obdelavo proizvedenega sekundarnega goriva.

Cena storitev RCERO LJUBLJANA bo za občino pristopnico enaka polni stroškovni ceni z dodatkom v višini 5 %.

Polna stroškovna cena iz prejšnjega odstavka se bo oblikovala v skladu s predpisom, ki ureja oblikovanje cen storitev obveznih občinskih gospodarskih javnih služb varstva okolja.

Podpisnici te pogodbe se strinjata, da JAVNO PODJETJE VODOVOD KANALIZACIJA SNAGA d.o.o., kot upravljavec objektov in naprav RCERO LJUBLJANA, izvede vse potrebne postopke za uveljavitev cene storitev.

**IV.**

Celotno ravnanje z odpadki, ki vključuje tudi termično obdelavo proizvedenega sekundarnega goriva in odlaganje ostankov predelave, temelji na načrtovanih projektih izgradnje ločenih novih objektov, ki niso predmet RCERO LJUBLJANA. V primeru, ko termična izraba proizvedenega goriva, ki nastane kot produkt predelave odpadkov, še ne bo zagotovljena in/ali še ne bo zagotovljen dodatni odlagalni prostor za ostanke predelanih odpadkov, se podpisnice zavezujejo v sodelovanju z družbo JAVNO PODJETJE VODOVOD KANALIZACIJA SNAGA d.o.o. zagotoviti ustrezno rešitev.

**V.**

S podpisom te pogodbe se pogodbeni stranki izrecno dogovorita, da mora občina pristopnica predati, JAVNO PODJETJE VODOVOD KANALIZACIJA SNAGA d.o.o. pa prevzeti v obdelavo najmanj količine mešanih in biorazgradljivih komunalnih odpadkov, ki jih bo pooblaščeni izvajalec zbiranja in odvoza odpadkov iz občine pristopnice pripeljal v RCERO LJUBLJANA, povečane za največ do 5% (pet) odstotkov:

* Občina Tržič:

o        mešani komunalni odpadki

* 1.400 ton/leto

o        kosovni odpadki

* 700 ton/leto

o        biorazgradljivi komunalni odpadki

* 400 ton/leto

JAVNO PODJETJE VODOVOD KANALIZACIJA SNAGA d.o.o. se zavezuje, da bo skladno z zahtevami veljavnih predpisov s področja odlaganja odpadkov na odlagališčih, za navedene količine odloženih komunalnih odpadkov iz občine pristopnice zagotovilo okoljevarstveno dovoljenje.

Občina pristopnica po tej pogodbi se zavezuje, da bo na svojem ozemlju zagotovila zbiranje in odvoz odpadkov, namenjenih v RCERO LJUBLJANA, po standardih in normativih, ki veljajo na območju Republike Slovenije oziroma tako, da bo omogočena predaja odpadkov na način, kot ga določi Svet RCERO LJUBLJANA. Če podpisnice ne predajajo odpadkov na način, kot ga določi Svet RCERO LJUBLJANA, morajo plačati razliko v višini stroškov, ki jih s takim ravnanjem povzročijo.

Ne glede na prvi odstavek te točke se v primeru, da pri ravnanju z odpadki ne bodo doseženi postavljeni cilji iz Direktive iz osmič I. točke te pogodbe in posledično v objektih MBO ne bo dovolj prostih zmogljivosti za sprejem količin odpadkov iz prvega odstavka te točke, investitor zavezuje sprejeti le količine odpadkov do razpoložljivih kapacitet za predelavo posameznih vrst odpadkov v RCERO LJUBLJANA, občina pristopnica pa s tem izrecno soglaša. V primeru iz prejšnjega stavka se občina pristopnica zavezuje, da bo za preostalo količino odpadkov (to je količino, ki presega razpoložljive kapacitete RCERO Ljubljana) sama oz. v sodelovanju z družbo JAVNO PODJETJE VODOVOD KANALIZACIJA SNAGA d.o.o. poiskala ustrezno rešitev.

 **VI.**

Občina pristopnica lahko od te pogodbe odstopi pred potekom njene veljavnosti samo pod pogojem, da zagotovi plačilo morebitne kumulativne razlike v ceni, ki nastane zaradi poslovanja z zmanjšanimi kapacitetami.

Občina pristopnica lahko pod pogojem iz prejšnjega odstavka odstopi od te pogodbe pred potekom njene veljavnosti z odpovednim rokom enega leta, ki prične teči naslednji dan po tem, ko investitor prejme pisno odpoved občine pristopnice.

 **VII.**

Ta pogodba začne veljati z dnem, ko jo podpišeta obe pogodbeni stranki in velja ves čas delovanja RCERO LJUBLJANA.

**VIII.**

Ta pogodba je napisana v 4 (štirih) enakih izvodih, od katerih vsaka pogodbena stranka prejme po 2 (dva) izvoda.

**IX.**

Pogodbeni stranki se dogovorita, da je v primeru spora iz te pogodbe krajevno pristojno stvarno pristojno sodišče v Ljubljani.

Ljubljana, dne:

Št. dokumenta:

**MESTNA OBČINA LJUBLJANA**

Župan

Zoran Janković

Tržič, dne:

Št. dokumenta:

 **OBČINA TRŽIČ**

Župan

 mag. Borut Sajovic